丁巳春言事西歸和朱子雲賜詩韻
作者：姚勉
朝代：宋

paragraphs: 鯉魚書來上誰字，斗牛光中湖海士。
梅花臘雪曾會面，桃李春風一彈指。
剝書得詩意雄傑，鍾呂驚聞箏笛耳。
懦夫有聞氣可作，姦諛未誅神已死。
奴唇爭笑乃獨否，我心有同固如此。
君家請劍攀折檻，遠勝衣繡誇歸里。
立朝日少諫多藁，况有竹林老夫子。
百年易了富與貴，萬古不磨天此理。
笑駡從渠官欲好，妻妾羞人身不恥。
獲禽一朝固可十，天下良工安肯詭。
古人寥寥今不見，舉世滔滔此皆是。
蛾眉方遭衆女嫉，足音忽動空谷喜。
我欲浄洗后土泥，子爲快挽天河水。